Keld Albrechtsen (EL), 2004-04-22:
Vi vil gerne sige tak til Socialdemokratiet, fordi de har fremsat disse her to beslutningsforslag.
Det er jo også korrekt efter Enhedslistens opfattelse, som det blev påpeget af den socialdemokratiske ordfører i denne her sag, at vi beklageligvis har oplevet, at der siden regeringsskiftet er sket en reel nedprioritering af den samlede færdselssikkerhedsindsats. Det kan ikke bestrides, at justitsministeren på sådan udvalgte mindre enkeltområder har iværksat forskellige reparationsarbejder, der skulle tage sigte på at afbøde det negative indtryk, som det jo unægtelig skabte, da man satte hastighedsgrænserne på motorvejene op til 130 km/t.
Derefter var man nødt til i den forbindelse at komme med noget lovgivning, der skulle efterlade det indtryk, at man ikke var fuldstændig ligeglad med trafiksikkerheden.
Den samlede virkning af regeringens indsats på trafikområdet og trafiksikkerhedsområdet under Justitsministeriet er givetvis negativ, og derfor må vi desværre forvente, at den samlede ulykkesstatistik ikke vil blive så forfærdelig meget bedre, så længe den her regering sidder. Derfor er det også nødvendigt, at der kommer initiativer til en forstærket indsats også ude i kommunerne.
Jeg har det ligesom fru Elisabeth Arnold, jeg ved ikke, hvor langt man kommer med tvang over for borgmestre, som simpelt hen ikke vil lave det her arbejde.
Der er også andre ordførere, der har nævnt, at hvis det er sådan, at der er en borgmester og et byråd, der ikke vil have trafiksikkerhed, så kan man jo godt skrive et stykke papir og kalde det en trafiksikkerhedsplan, men det kommer der jo så ikke i praksis nogen trafiksikkerhed ud af.
På den anden side kan man jo sige, at det forhold, at de skal lave den, jo da giver borgerne en mulighed for at få en debat, så vi vil godt støtte det.
Vi vil også gerne støtte hastighedsbegrænsninger, men ligesom fru Margrete Auken var inde på, så kan man jo godt diskutere, om det skal være disse afgrænsede områder eller en mere generel bestemmelse, hvor der er blandet trafik, således at man kan cykle hele vejen frem og tilbage til skole. Vi synes jo nok, at det der med at indregistrere knallerter selvfølgelig er et betydeligt skridt at tage.
Nu vil vi se, hvad justitsministeren kommer med.
Jeg er enig med Det Radikale Venstre i det synspunkt, at hvis ikke regeringen foretager sig noget for at løse det her problem, så bliver vi nødt til at fremskynde et forslag som det, Socialdemokratiet har fremsat. Jeg vil da også sige, at det vitterlig er et problem.
Når jeg er ovre i Jylland og går en morgentur, må jeg nogle gange hoppe ned i grøften, fordi der kommer en knallert på stien med en 40, 50 helt op til 60 km/t., og det er altså ikke særlig behageligt.
Nu er jeg heldigvis endnu i en fysisk tilstand, hvor jeg kan nå at komme ned i grøften, men det er der jo ældre mennesker der næppe er i stand til, så det er et problem.
Derfor skal vi have gjort noget ved det.
Det er vi meget enige med forslagsstillerne i. Så alt i alt vil vi tilsige Socialdemokratiet støtte til forslaget, og vi vil også gerne være med til at få det bragt igennem i den her folketingssamling, hvis det er sådan, at det viser sig, at justitsministeren sidder lidt tungt i sædet og ikke rigtig kan komme med de nødvendige initiativer.